b'\n_START_ARTICLE_\nTranbjerg\n_START_SECTION_\nHistorie\n_START_PARAGRAPH_\nDer er gjort en del fund i omr\xc3\xa5det. Blandt andet bebyggelser og genstande fra yngre Bronzealder, Jernalder og den aller\xc3\xa6ldste Stenalder (den sen-glaciale Brommekultur). Senest i 2010._NEWLINE_Tranbjerg var tidligere et landsogn best\xc3\xa5ende af 5 landsbyer: \xc3\x98sterby, Bj\xc3\xb8dstrup, Gundestrup, Slet, B\xc3\xb8rup og Jegstrup.\n_START_SECTION_\nNyt rekreativt naturomr\xc3\xa5de\n_START_PARAGRAPH_\nI forbindelse med etableringen af Det Nye Universitetshospital (DNU) i Skejby nord for Aarhus, s\xc3\xa5 man sig n\xc3\xb8dsaget til at f\xc3\xa6lde 3,7 hektar fredskov, hvilket ellers er ulovligt. Naturstyrelsen gav dispensation og i november 2011, besluttede Aarhus Kommune i samarbejde med Region Midtjylland i forl\xc3\xa6ngelse heraf, at kompensere for f\xc3\xa6ldningen ved at rejse et st\xc3\xb8rre skovareal andet steds i kommunen. Her faldt valget p\xc3\xa5 det sydlige Tranbjerg og omr\xc3\xa5det omkring Tranbjerg S\xc3\xb8. Motivet har blandt andet v\xc3\xa6ret drikkevandsbeskyttelse. Arealet bliver p\xc3\xa5 11 hektar og sammen med den \xc3\xb8vrige rekreative natur der allerede findes her, skulle det blive til et omr\xc3\xa5de p\xc3\xa5 i alt 22 hektar, n\xc3\xa5r den nye skov st\xc3\xa5r f\xc3\xa6rdig med \xc3\xa5rene._NEWLINE_Den nye skov omkring Tranbjerg S\xc3\xb8, vil ikke v\xc3\xa6re direkte forbundet med den st\xc3\xb8rre Tranbjerg Skov nord\xc3\xb8st for Tranbjerg._NEWLINE_Skovrejsning har f\xc3\xa5et en \xc3\xb8get opm\xc3\xa6rksomhed fra de offentlige instanser de senere \xc3\xa5r, bl.a. for at sikre rent drikkevand til byomr\xc3\xa5dernes mange nytilflyttere. Det har givet anledning til forskellige problemer i forhold til bl.a. landbrug og ark\xc3\xa6ologi.'